พระราชกฤษฎีกา จัดวางระเบียบราชการสำนักงานเลขานุการรัฐมนตรี และสำนักงานปลัดกระทรวง ในกระทรวงกลาโหม พ.ศ. 2494

พระราชกฤษฎีกา

พระราชกฤษฎีกา
จัดวางระเบียบราชการสำนักงานเลขานุการรัฐมนตรี
และสำนักงานปลัดกระทรวง
ในกระทรวงกลาโหม
พ.ศ.
๒๔๙๔

ในพระปรมาภิไธย
พระบาทสมเด็จพระปรมินทรมหาภูมิพลอดุลยเดช
ธานีนิวัต
กรมหมื่นพิทยลาภพฤฒิยากร
ผู้สำเร็จราชการแทนพระองค์
ให้ไว้
ณ วันที่ ๒๐ มิถุนายน พ.ศ. ๒๔๙๔
เป็นปีที่
๖ ในรัชกาลปัจจุบัน

โดยที่เป็นการสมควรจัดวางระเบียบราชการสำนักงานเลขานุการรัฐมนตรี
และสำนักงานปลัดกระทรวง ในกระทรวงกลาโหม ให้เหมาะสมยิ่งขึ้น

พระมหากษัตริย์ อาศัยอำนาจตามความในมาตรา ๑๕๗
ของรัฐธรรมนูญแห่งราชอาณาจักรไทย และมาตรา ๑๕ แห่งพระราชบัญญัติจัดระเบียบป้องกันราชอาณาจักร
พ.ศ. ๒๔๙๑ จึงมีพระบรมราชโองการให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาจัดวางระเบียบราชการสำนักงานเลขานุการรัฐมนตรี
และสำนักงานปลัดกระทรวง ในกระทรวงกลาโหม พ.ศ. ๒๔๙๔

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิกพระราชกฤษฎีกาจัดวางระเบียบราชการสำนักงานเลขานุการรัฐมนตรี
และสำนักงานปลัดกระทรวง ในกระทรวงกลาโหม พ.ศ. ๒๔๙๑

มาตรา ๔  ให้แบ่งส่วนราชการสำนักงานเลขานุการรัฐมนตรี
ดังนี้
๑ แผนกการเมือง
๒.แผนกตรวจสอบเรื่องราวและความเห็น

มาตรา ๕  ให้แบ่งส่วนราชการสำนักงานปลัดกระทรวง
ดังนี้
๑.กรมเสมียนตรา
๒.กรมพระธรรมนูญ
๓.กรมการเงินกลาโหม
๔.กรมราชองครักษ์
๕.กรมการแผนที่จากรูปถ่ายทางอากาศ
๖.แผนกเชื้อเพลิง

มาตรา ๖  กรมเสมียนตรา
ซึ่งเจ้ากรมเสมียนตราเป็นผู้บังคับบัญชา
มีหน้าที่เกี่ยวกับราชการประจำของกระทรวงและการสัสดี และแบ่งส่วนราชการ ดังนี้
๑ กองกลาง
มีหน้าที่เกี่ยวกับการรับส่งและธุรการของกรม
๒ แผนกที่ ๑ มีหน้าที่เกี่ยวกับการโต้ตอบ
การสั่งการ และการโฆษณา
๓ แผนกที่ ๒ มีหน้าที่เกี่ยวกับการเก็บรักษาเอกสาร
การพิมพ์ การพัสดุ และห้องสมุด
๔ แผนกที่ ๓
มีหน้าที่เกี่ยวกับการรักษาแบบธรรมเนียมและทำเนียบประวัติข้าราชการชั้นสัญญาบัตร
๕ แผนกที่ ๔ มีหน้าที่เกี่ยวกับการสัสดี

มาตรา ๗  กรมพระธรรมนูญ
ซึ่งเจ้ากรมพระธรรมนูญเป็นผู้บังคับบัญชา มีหน้าที่เกี่ยวกับกิจการอัยการและศาลทหาร
กับราชการในส่วนธุรการและวิทยาการทั่วไปในทางกฎหมาย และแบ่งส่วนราชการ ดังนี้
๑ กองกลาง มีหน้าที่เกี่ยวกับธุรการ การเงิน
และการพัสดุของกรม
๒ แผนกที่ ๑
มีหน้าที่เกี่ยวกับวิทยาการของอัยการศาลทหาร ฝึก และอบรมผู้ที่จะกระทำหน้าที่อัยการในศาลทหาร
๓ แผนกที่ ๒
มีหน้าที่เกี่ยวกับการศาลทหารในทางธุรการทั่วไป ฝึก
และอบรมผู้ที่จะกระทำหน้าที่ผู้รักษาพระธรรมนูญและจ่าศาลทหารในทางวิทยาการ
๔ แผนกที่ ๓
มีหน้าที่เกี่ยวกับวิทยาการทางกฎหมายโดยทั่วไป

มาตรา ๘  กรมการเงินกลาโหม ซึ่งเจ้ากรมการเงินกลาโหมเป็นผู้บังคับบัญชามีหน้าที่เกี่ยวกับการงบประมาณ
การเงิน การบัญชี และการที่ดิน ของกระทรวงกลาโหม และแบ่งส่วนราชการ ดังนี้
๑ กองกลาง
มีหน้าที่เกี่ยวกับธุรการและการพัสดุของกรม
๒ แผนกที่ ๑ มีหน้าที่เกี่ยวกับการเบิก รับจ่าย
เก็บรักษาเงิน และการบัญชี
๓ แผนกที่ ๒ มีหน้าที่เกี่ยวกับงบประมาณ
และควบคุมการใช้จ่ายเงินของกระทรวง
๔ แผนกที่ ๓  มีหน้าที่เกี่ยวกับเบี้ยหวัด บำเหน็จ
บำนาญ และที่ดินของกระทรวง

มาตรา ๙  กรมราชองครักษ์
ซึ่งสมุหราชองครักษ์เป็นผู้บังคับบัญชา มีหน้าที่ตามกฎหมายว่าด้วยราชองครักษ์

มาตรา ๑๐  กรมการแผนที่จากรูปถ่ายทางอากาศ
ซึ่งเจ้ากรมการแผนที่จากรูปถ่ายทางอากาศเป็นผู้บังคับบัญชา
มีหน้าที่เกี่ยวกับการจัดทำแผนที่จากรูปถ่ายทางอากาศและแบ่งส่วนราชการ ดังนี้
๑ กองกลาง มีหน้าที่เกี่ยวกับธุรการ การปกครอง
การเงิน และการพัสดุของกรม
๒ แผนกการบินถ่ายรูป มีหน้าที่ทำการบินถ่ายภาพภูมิประเทศที่ต้องการทำแผนที่ตลอดจนการล้างฟิล์มและอัดรูป
๓ แผนกแผนที่บนพื้นดิน
มีหน้าที่วางหมุดหลักฐานบนพื้นดิน
ทำระดับและสำรวจรายละเอียดของภูมิประเทศซึ่งไม่ปรากฏในรูปถ่าย
๔ แผนกรวบรวมแผนที่
มีหน้าที่รวบรวมและทำต้นร่างแผนที่จากรูปถ่ายและหมุดหลักฐานบนพื้นดิน
๕.แผนกเขียนและพิมพ์
มีหน้าที่เขียนแผนที่ซึ่งทำจากรูปถ่ายทางอากาศ และจัดการพิมพ์สำหรับใช้ราชการ

มาตรา ๑๑  แผนกเชื้อเพลิง
ซึ่งผู้อำนวยการแผนกเชื้อเพลิงเป็นผู้บังคับบัญชามีหน้าที่เกี่ยวกับการจัดหาน้ำมันเชื้อเพลิง
เก็บสำรองไว้ใช้ในราชการกระทรวงกลาโหม

มาตรา ๑๒ 
ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้

ผู้รับสนองพระบรมราชโองการ
จอมพล
ป. พิบูลสงคราม
นายกรัฐมนตรี

พุทธชาด
/ แก้ไข
๑๔
พฤศจิกายน ๒๕๔๕
A+B
(C)
ปฐมพร/ปรับปรุง
๒๙
มกราคม ๒๕๕๐

[๑]
ราชกิจจานุเบกษา ตอนที่ ๓๙/เล่ม ๖๘/หน้า ๘๕๙/๒๖ มิถุนายน ๒๔๙๔